Gitte Lillelund Bech (V), 2009-04-02:
Jeg har set frem til den her forespørgsel, også selv om den har været længe undervejs.
Man kan sige, at vi ligesom har varmet en smule op nu.
I Venstre er linjen i forbindelse med Israel-Gaza-konflikten meget klar.
Det er væsentligt, at vi gør, hvad vi kan, for at understøtte en varig fredsløsning i regionen og for at hjælpe civilbefolkningen efter konflikten i Gaza.
Det indebærer, at der skal skabes en holdbar våbenhvile, der kan fungere som base for at give sikkerhed for regionens borgere, og som kan sikre en genåbning af grænserne.
Det er samtidig også væsentligt at forebygge våbensmugling ind i Gaza og til Hamas.
Uden en holdbar våbenhvile er det ikke muligt at komme videre i fredsforhandlingerne.
Vi ønsker således at gøre det meget klart, at Hamas og andre terrorgrupper eller militante grupper i Gaza skal efterleve et øjeblikkeligt og permanent stop for terror- og raketangreb ind i Israel.
Vi ved, at det var Hamas, der indledte kamphandlingerne, og Israel har ret til at forsvare sig.
Det er samtidig vigtigt for mig at præcisere, at Israel er forpligtet til at overholde krigens love, hvilket bl.a. går ud på at undgå uproportional magtanvendelse og i videst muligt omfang undgå civile ofre.
Det har fra flere sider været fremført, at der i Israel-Gaza-konflikten har været brud på folkeretten.
Vi finder det derfor naturligt, at dette undersøges nærmere.
Sikkerhed for regionens borgere indebærer ud over en permanent våbenhvile også, at Israel fastfryser bosættelsesaktiviteterne og indstiller ødelæggelserne af boliger i Østjerusalem, ødelæggelser, der var meget nært forestående, senest i forbindelse med udenrigsminister Clintons besøg i Israel, men som blev stoppet i sidste øjeblik.
Samtidig skal vi forebygge våbensmugling ind i Gaza for også derigennem at forhindre, at Hamas kan fortsætte sine ødelæggelser i Israel.
I den forbindelse har Egypten en væsentlig rolle at spille, og vi ønsker således, at Egypten bidrager til at forhindre våbensmugling ind i Gaza.
Endelig vil en permanent våbenhvile kunne sikre en genåbning af grænserne til Gaza, så det bliver muligt at få varer og humanitært udstyr hen over Gazas grænser.
Der skal være adgang til humanitær bistand til civilbefolkningen i Gaza, men det er samtidig vigtigt for mig at slå fast, at en genåbning af grænserne ikke skal bruges til at armere Hamas, så konflikten kan fortsætte.
Det være sig EU, FN og bilaterale partnere.
Første skridt på vejen til en varig fredsløsning vil være en forsoning mellem de palæstinensiske fraktioner med henblik på at forhandle en permanent fredsløsning med Israel, hvilket vi på det kraftigste må opfordre til.
Det er vores ønske, at denne samlede indsats skal sikre, at både israelerne og palæstinenserne rent faktisk efterlever de forpligtelser, der ligger i køreplanen for fred.
Vi håber, at det bliver muligt at genoptage fredsforhandlingerne, der skal føre til en forhandlet tostatsløsning og en endelig samlet fredsslutning mellem Israel og dets arabiske naboer.
Selv om det måske p.t. med den nye israelske regering kan synes vanskeligt, synes vi rent faktisk, at både på den palæstinensiske og den israelske side skylder palæstinenserne og israelerne deres befolkninger, at man finder en varig fredsløsning.
Det kunne være rart, om politikerne på begge sider begyndte at tænke på dette.